題夏氏萬賞亭
作者：李彭
朝代：宋

paragraphs: 公家文莊佐縣官，萬國朝宗天不言。
桂梁蘭室治私第，鳷鵲建章争絕倫。
昭華穠李態度新，綠尊翠杓羅繽紛。
人歸夜臺金狄泣，一種風流今尚存。
小君家聲自陰后，五侯四貴印如斗。
渠渠夏屋幾百椽，誰能近前畏左右。
去天尺五付此郎，詩豪酒聖復専場。
錦韉花驄折楊柳，霸陵惡少艾如張。
危亭複閣來南州，佳客争門陪俊遊。
朱轓皂蓋駐五馬，叵羅醉擲高陽侯。
青蛾皓齒動星眸，尊前舞罷錦纒頭。
參横月落了不問，四并在手吾何憂。
腐儒蕭然愧環堵，藜莧胸中扊扅句。
頽然被酒燭如虹，戲效吳歌歌白紵。